# Generalforsamling 2025

**Beretning**

D. 4. maj 2024 var det 150 år siden, at Danmarks Lærerforening blev stiftet. Forenin­gen hed i første omgang Almindelig Forening af landsbyskolelærere og da Køb­stadslærerne fik lov at komme med, kom foreningen til at hedde Danmarks Lærerfor­ening. I 1919 fik Danmarks Lærerforening forhandlingsret for staten for alle lærere i forbindelse med Tjenestemandsloven og der blev indført ligeløn uanset køn. Det har vi stadig og det kan vi godt være stolte af. Igennem årene har det nemlig vist sig, at der vedvarende er brug for os til at varetage medlemmernes interesse omhandlende løn og arbejdsvilkår. Det er også nødvendigt at hjælpe i svære situationer, som f.eks. ved afsked. Hvilket desværre også har været aktuelt i den seneste tid.

**Overenskomstforhandling**

OK24 blev vedtaget i april og der kom der bl.a. nogle større lønstigninger, end vi har væ­ret forvænt med i en del år. Derudover kom vi med i den kommunale kompetence­fond. Den åbner for ansøgninger nu pr. 1. april 2025. Det bliver spændende at følge med i, om der er lærere og børnehaveklasseledere i Haderslev, der får mulighed for ”at søge om midler til kurser med et tydeligt fagfagligt fokus eller tydeligt flerfagligt eller tværfagligt fokus i tilknytning til folkeskolens fag eller fagområder” sådan som økonomien ser ud i øjeblikket. Kompetencefonden dækker op til 80 % af udgifterne, men vi kan være bekymrede for, om der overhove­det er afsat de nødvendige midler – 20 % - fra kommunens/skolernes side! I den forbindelse vil jeg rette fokus på OK24s præcisering af de efteruddannelsesplaner, som vi har overenskomstmæssigt krav på.

**Ok26**

I denne tid falder flere og flere af de private overenskomster på plads. De danner som regel et bagtæppe for de forhandlinger, der går i gang inden længe for det offentlige arbejdsmarked – nemlig OK26. Nogle af de ting, der er på tapetet på de private overenskomster, er naturligt nok løn, men også mulighed for fleksibilitet. Det er lidt tankevækkende, at de rammer for arbejdstid, som vi blev frataget i 2013, er det nye sorte. Flere og flere kommuner og private arbejdspladser har indført 4-dages arbejdsuge eller andre fleksible ordninger – kommunalt dog primært for de administrativt ansatte. Dengang i 2013 var parolen fra KL, at vi skulle have rammer som alle andre ansatte! Hmm…. Den lader jeg bare stå et øjeblik! Når det så er sagt, så er der ikke nogen tvivl om, at vi har et arbejdsmarked, hvor det er købers marked! Vi mangler arbejdskraft, så egentlig burde man se arbejdsgiversiden stå med hatten i hånden og spørge, hvad der skulle til, for at vi ville sige ja. Det er imidlertid ikke den oplevelse man får, når man hører Kristian Heunicke – direktør og overenskomstansvarlig i KL. Senest udtalte han til en arbejdstidskonference for formænd og næstformænd i DLF, at hvis man kom med noget, de(altså KL) ikke ville, så ville de bare sige nej! Jeg vil bare sige, at den holdning har de faktisk ikke råd til at have, hvis de har en intension om at levere kvalitet i undervisningen på landets folkeskoler. Men spørgsmålet er måske, om det er deres intension?

Vi har i næste måned overenskomstkonference for formænd og næstformænd og efterfølgende sker der inddragelse af medlemmerne. Det bliver spændende at se, hvilke elementer, der ender med at blive overenskomstkrav fra foreningen. På kongressen til september bliver de endelige krav vedtaget. Mit bud er, at der både bliver noget med arbejdstid, barns 3. sygedag, bedsteforældresygedage fleksibilitetsmuligheder og løn. Frihedsdagsordenen er også i centrum og økonomien – ja den er det meget svært at spå om i disse tider.

**A20 –** stadig for afhængig af relationer. Lokalaftalen har vi og skal vi vedvarende have fokus på, den fylder desværre ikke nødvendigvis meget hos vores samarbejdspartnere, selvom der er skoleledere, der skal have ros for at tilgå den med endda rigtig gode intentioner. Vi har desværre heller ikke en for mig at se god tilbagefaldsregel/mulighed – det er nemlig Lov409, og den ønsker jeg mig ikke tilbage til.

**Løntjek**

Hvor vi sidste år i en kombination af løntjek og godt TR-arbejde ”fandt” 250.000 kr. til nogle af vores medlemmer, kan vi ikke prale med lige så store fund i 2024. Vi kan dog fortælle, at vi i flere tilfælde fandt småfejl på lønsedlerne, som formodentlig sik­rede en lille ekstra julegave. Alt i alt er der fornuftig styr på de almindelige løndele, nu mangler vi blot at der kommer helt styr på afregning for praktikopgaver.

**Samarbejde med kommune/forvaltning**

Vi har både gode og vægtige dialoger med hhv. skolechef og direktør om Haderslev Kommunes skolevæsen, men vi har desværre også et meget udfordret samarbejde, hvor vi ofte oplever, at beslutninger enten er truffet inden vi mødes eller at tålmodig­hed og grundighed ikke prioriteres. Vi er optaget af at kvalificere beslutninger i hhv. FagMED skole og ifm. samarbejdsmøder, men vi bliver så nævnt desværre ofte mødt af på forhånd trufne beslutninger.

Vi har løbende møder med Skolechefen vedrørende afklaringer, fx praktikaftale, pæ­dagoger i undervisning, ny voldskadeforsikring, her bliver der lyttet og efterfølgende handlet og fulgt op.

Lokalløn; Der har i langtid været forhandling/drøftelser i forhold til at få opdateret “vo­res” forhåndsaftale. Dels tekst men også indhold. Især med et ønske om et funkti­onstillæg til AMRer. Desværre er meldingen, at der ikke er noget økonomisk råde­rum til nye elementer i forhåndsaftale. Men at der alene er mulighed for at ompriori­tere den nuværende lokale lønsum. Dog har der på en enkelt skole været et råde­rum, som har muliggjort en kollektiv aftale lokalt

I Sammen om skolen er DLF centralt i en dybere dialog end vi er lokalt. Det er svært at få forældre og elever til at knytte an til eksempelvis Folkeskolens kvalitetsprogram lokalt.

**150-års jubilæet og kongres**

Vi fejrede i 2024 Danmarks Lærerforenings 150-års jubilæum. Fejringen havde fokus på at lærernes løn- og arbejdsvilkår er blevet kraftigt forbedret, at skolens bygninger er blevet bedre indrettet og at skolehygiejnen er blevet forbedret. Om hygiejnen blev overholdt her lokalt, hvor det blev til kagemand til alle, det ved jeg ikke.

Jubilæet blev også fejret i forbindelse med kongressen i oktober.

Kongressens nok vigtigste tema var **Lærerprofessionen.**

I forbindelse med denne drøftelse lavede kongressen en vedtagelse, hvori der blandt andet står:

*En lærerprofession, er kendetegnet ved:*

*− at varetage undervisning af høj kvalitet, der bygger på solid viden*

*− at kunne træffe didaktiske og metodiske valg om undervisningsmidler*

*− at have et kollegialt samarbejde om metodevalg i undervisningen og lærergernin­gen*

*− at medvirke aktivt til lærerstuderendes uddannelse og nye læreres introduktion til faget*

I Haderslev Lærerkreds vil vi arbejde for, at denne vedtagelse bliver bredt ud til alle skolens aktører. En af måderne vi vil gøre det på er bl.a. ved hjælp af sproget. Sprog skaber virkelighed, og når man til stadighed omtaler lærere som voksne og ikke som de fagprofessionelle lærere, de vitterligt er, så nedtoner man vigtigheden af de kom­petencer, vi som lærere har. Vi har en uddannelse, der gør os i stand til at agere i et rum med didaktik, faglighed og pædagogik som omdrejningspunkter. Hvis man sen­der to lærere ind i en klasse, så har man ikke en ”tovoksen-ordning”, men co-tea­ching, hvis der ellers gives mulighed for at forberede og efterbehandle undervisnin­gen. Hvis klassen har en lærer og en pædagog, så er det heller ikke en ”tovoksen-ordning”, men så er der to med hver deres fagprofessionelle tilgang til undervisnin­gen. Lad os ikke forfladige vores profession ved hjælp af sproget. Så vi påtaler det, når lærere bliver omtalt som voksne – det står der i hvert fald ikke på mit eksamens­bevis og ej heller på Marianne Holler Kanstrups. Hun får sin ungpigekulør igen – blot ved tanken eller benævnelsen. Tak til alle i kredsstyrelsen for at holde den lærerfane højt.

**Kredsens repræsentation i kommunale udvalg**

Kredsen er aktivt repræsenteret i FagMED-skolerne, hvor Anna-Pia, Lone, René og jeg er repræsenteret som hhv. tillidsrepræsentanter og arbejdsmiljørepræsentant. Lars Thykjær Grønjfeldt, Ungeuniverset i Vojens og Hanne Møller fra Favrdalskolen er også repræsenteret i FagMED og Hanne sågar i HovedMED. Her er jeg også repræsenteret som fungerende fællestillidsrepræsentant for lærerne. Gennem dette arbejde har vi gode muligheder for at påvirke aktuelle sager og sætte fokus på vigtige emner, såsom arbejdsmiljø, trivsel, livsfaser, det rummelige arbejds­marked, fleksibel arbejdstid, seniorpolitik mm. For at fuldende paletten er Anna-Pia og jeg også i kon­taktudvalget, der er et kvalificerende udvalg i forhold til HovedMED.

**Tillidsrepræsentanter og arbejdsmiljørepræsentanter**

I løbet af året afholder vi ét TR-møde om måneden og to fælles TR/AMR-dage. Det er afgørende, at I som kolleger bakker op om jeres TR og AMR, så de har et solidt mandat til at videreformidle jeres oplevelser og holdninger – både til ledelsen og til os i kredsen. Vi har en rigtig god blanding af tillidsvalgte, men fælles for dem er, at de er oprigtigt optaget af gode arbejdsforhold for alle kolleger.

**Forpligtende kredssamarbejde**

Haderslev Lærerkreds er i et forpligtende kredssamarbejde med Kolding, Aabenraa, Tønder, Sønderborg og Sydslesvig. Her har vi et samarbejdende pædagogisk ud­valg, som har til opgave at styrke kredsenes arbejde med skolernes pædagogiske udviklingsarbejde og inddrage foreningens øvrige politiske kerneområder i det pæda­gogiske felt. Forummet har et todelt fokus: Elevernes dannelse og faglige udvikling samt lærernes kompetenceudvikling og handlemuligheder. I det arbejdsmiljømæssige forum (AMFO-syd) har der været fokus på Arbejdstilsynets vejledninger om ‘Psykisk Arbejdsmiljø’ med fokus på ‘stort arbejdspres’, ‘de høje følelsesmæssige krav’, ‘modstridende krav i arbejdet’ og kombinationseffekter, når man bliver udsat for flere af disse. Desuden har der været sat fokus på lærere og børnehaveklasselederes retssikkerhed (eller mangel på samme)

Baglandsmøder foregår i forbindelse med Hovedstyrelsesmøderne og styres af vo­res lokale Hovedstyrelsesmedlem – Lars Holmboe fra Vejle, han er vores talerør, kommentator og kritiske røst når der er forhold, vi mener har brug for uddybning for at kunne for­ankres.

**Arrangementer**

Den 26. september inviterede vi til foredraget Fartblind, som vi afholdt med Aaben­raa Lærerkreds. Her var der et stort fremmøde på Hærvejsskolen i Rødekro. Jacob Mark foredrog om egne erfaringer med stress. Det handlede om hvor svært, det er at anerkende sig selv som værende syg, at stresssygdom ikke gør dig stærkere efter­følgende og at arbejdsglæde og -iver og meningsfuldhed desværre ikke udelukker stress. Jacob gav et interessant og tankevækkende indblik i stress og den belast­ning, vi selv og andre af både tankeløshed og af gode viljer påfører hinanden. Der var mange skarpe referencer til lærerjobbet med humor og eftertanke. Jeg har brugt mange af hans refleksioner i samtaler med kolleger efterfølgende.

Den 27. november var der Julebanko i Favrdalskolens kantine. At der fortsat kan samles 80-100 personer til Lærerkredsens julebanko er imponerende. Der er hvert år den samme forventningens glæde og risiko for skuffelse og i år var vi nogle der troede at præmierne skulle fordeles på en helt ny retfærdig måde, men nej – vinde­ren af præmier fra de seneste mange år løb nu med den store købmandskurv og op­råberens søn med det meste af resten – suk! Men husk forventningen kan ikke tages fra alle os der aldrig vinder. Heldigvis er kaffen god og selskabet godt.

Fraktion 4 har igen i år været flittige med arrangementer og udflugter i Løgumkloster, Årøsund, Jels og Haderslev.

**Kredsstyrelsens mange opgaver**

Kredsstyrelsens opgaver er mange og spænder bredt. De dækker både fagpolitiske og kommunalpolitiske anliggender samt et utal af medlemsrelaterede spørgsmål vedr. sygefravær, arbejdsvilkår, ferie, barsel og lønsammensætning. Vi ser, som tidli­gere nævnt fortsat afskedigelser inden for vores område. For de lærere, der ram­mes, kan processen være både indgribende og svær, og som kreds gør vi vores bedste for at støtte dem gennem hele forløbet. Vi deltager også som bisidder ved mange samtaler omhandlende uenigheder af mangeartet karakter. Der er desværre en stigende tendens til påtaler og påtænkte advarsler til kolleger på et ofte endog meget spinkelt grundlag.

På det kommunalpolitiske område arbejder vi proaktivt for at sætte vores præg på de politiske dagsordener. Vi deltager i møder med B/F-udvalget, i Fællesrådsmøder, hvor vi kan fremføre vores synspunkter på vegne af medlemmerne og bidrage til de­batten. Vi mødes med borgmesteren og med viceborgmesteren i f.eks. ”Sammen om skolen”. Derudover opsøger vi løbende relevante fora, hvor vi kan påvirke den politi­ske udvikling. Her til aften er I og vi så heldige at kunne mødes og tale med en del af repræsentanterne fra Børne-familie-udvalget.

Driftsopgaver fylder forholdsvis meget i vores kredsarbejde, men vi forsøger også hele tiden at være ajour omkring, hvad der skolepolitisk er på spil, og vi forsøger selv­følgelig at påvirke beslutningerne.

KV2025: I KS- og TR-regi er drøftelser vedr. skolestruktur/organisering/universopdeling mv. startet. Måske kan dette ende med nogle ­anbefalinger/opmærksomheder, som vi mere konkret kan bringe i spil til KV2025. Fol­keskolen er i hvert fald et oplagt valgtema, og jeg har en idé om at invi­tere alle de partier, der stiller op, til kaffemøder på kredskontoret. Vi vil gerne vil høre deres perspektiver på, hvordan vi bedst kan styrke Folkeskolen i Haderslev, og det vil vi gerne kvalificere og give input til. Opfordringen fra Lærerkredsen er, at politi­kerne skeler til, om der kunne være andre måder at sikre, at midlerne bliver på sko­leområdet – altså om midlerne kan anvendes bedre end de bliver pt. Vi mener grundlæggende, at vi har en strukturel udfordring, der fordyrer vores skolevæsen. Vi bruger mange penge på forvaltning og ledelse. Så hvordan gør vi det bedst for alle børn i kommunen, samtidig med, at vi sikrer, at Haderslev kommune er en attraktiv arbejdsplads for lærerne og en attraktiv bosætningskommune med stor kvalitet på skolerne? Det er, i min optik, samlet set et godt spørgsmål til politikerne.

Vi har forsøgt at få lavet forhåndsaftale vedrørende konsulenterne i forvaltning, men det har ikke været muligt, modsvaret er, at deres opgaver/funktioner/erfaringer /kompleksitet er meget dif­ferentieret og derfor må bero på individuelle aftaler.

I DLF centralt er der et arbejde i gang med en lønstrategi, herunder en øget ind­sats for at støtte kredse i deres arbejde med de lokale lønmidler. I forlængelse af dette skal vi måske på næste års GF genbesøge kredsens lønpolitik på baggrund af medlemsinput fra faglige klubmøder.

Opfølgning på generalforsamling fra sidste år:

Mulighed for organisering af timelønnede, forbrug af vikarer.

samt håndtering af uacceptabel adfærd.

Vi forsøgte at afsøge mulighed for organisering af timelønnede på Kon­gressen, men fik ikke flertal for forslaget.

Vi har løftet problemer vedr. uacceptabel adfærd i FagMED med udgangspunkt i or­densbekendtgørelsen. Det gav anledning til en kraftig opfordring til at skolerne er ty­delige omkring Skolens ordensregler og at de bliver brugt aktivt. Det har vi hørt gode eksempler på er lykkes. Desuden har vi haft fokus på krænkelsesindberetninger i FagMED for at få et samlet overblik. Desværre er der nok stadig et mørketal. Vi kan kun endnu engang kraftigt opfordre til at få krænkelser registreret.

**Uacceptabel adfærd**

Igennem vinteren har medierne haft en særlig opmærksomhed på uacceptabel ad­færd i skolerne (uro, trusler, vold etc.). Der er fremkommet mange perspektiver og synspunkter i debatten i medierne og på Sociale medier, fra både lærere, forskere, politikere og lægfolk. Bevågenheden og debatten om emnet er vigtigt, både af hen­syn til elevernes trivsel og læring, men i lige så høj grad af hensyn til lærernes ar­bejdsmiljø og lærernes muligheder for at undervise, danne og skabe en ramme om eleverne i det meste af deres barndom.

Det handler både om elevers ret til at modtage undervisning i trygge og rolige ram­mer, samt om lærernes ret til at gå på arbejde uden at skulle udsættes for uaccepta­bel og nedbrydende adfærd.

Sammenhængen mellem god skoletrivsel for elever og lærernes arbejdsmiljø, skitse­rer folkeskoleeleven Anna Bodnia i et debatindlæg i JP d.10.1.25 hun skriver: “Når eleverne mister respekten, mister lærerne modet. Og når lærerne mister modet, kollapser skolen”.

Annas synspunkt anviser netop, at der skal være fokus på respekt og ansvar i det fællesskab, som er skolens grundlag. Elever bliver nødt til at øve sig på både selvre­gulering og på at indgå respektfuldt i et fællesskab med både rettigheder, pligter og ansvar – et fællesskab som er grundlaget for at alle kan trives bedst muligt og blive så dygtige som muligt. Hvis hensynet til den enkelte elevs følelser og impulser får prioritet over faglig trivsel, vil det ske på bekostning af fællesskabet, samt det som står på skoleskemaet.

Lærernes autoritet er delvist smidt ud med badevandet sammen med de utallige pæ­dagogiske strømninger der uafladeligt og uden forankringer strømmer ind og ud af skolen, for eksempel ’et nyt børnesyn’, ’low arousal- og neuropædagogik’ og ’skæld-ud-fri’ skoler og kommuner. Lærere går ikke og skælder ud hele dagen eller har lyst til at benytte sig af konsekvenser hele tiden, men det ligger i myndighedsrollen, at man myndigt sætter den ramme, der er behov for. Opfører et barn sig på en måde, der klart overskrider skolens regler og almindelig ordentlighed og respekt for fælles­skabet, skal man kunne agere - og måske med en konsekvens. (Vi har i flere ombæ­ringer båret disse synspunkter frem for politikere ved kaffemøder etc.)

I forhold til det arbejdsmiljømæssige aspekt ved at arbejde i et miljø med både re­spektløshed og uacceptabel adfærd, er det væsentligt, at vi hjælper hinanden med et indberette alle hændelser i Inzubiz

**Trivsel**

I de seneste mange år, har trivslen blandt børn og unge/skoleelever været nøje un­dersøgt, databehandlet, omtalt, problematiseret, forsket i og været omdrejningspunkt for meget udviklingsarbejde og for mange pædagogiske indsatser på skolerne, uden at man dog er kommet mistrivslen nævneværdig til livs

* Måske fordi, at inklusionspolitikkerne har taget sig bedre ud som ideologi på papir, end i virkeligheden. Og at deltagelse/egentlig inklusion IKKE er det samme som tilstedeværelse
* Måske fordi opgaver og ressourcer sjældent er i balance i folkeskolen
* Måske fordi der i mange år har været et alt for stort fokus på kompetenceud­vikling og på præstationer og karakterer
* Måske fordi elever konstant mødes med spørgsmål om- og fokus på hvordan de har det og alt for sjældent spørges til hvordan de “tar' det”
* Måske fordi mistrivslen ikke blot udspringer i forbindelse med skole. I august 2023 nedsatte regeringen en trivselskommission til at komme med anbefalin­ger i forhold til den omtalte mistrivselskrise. Kommissionen er bl.a. fremkom­met med gode og brugbare råd til forældre, om bl.a. børns inddragelse og medbestemmelse, med et råd om, at *inddragelsen ikke må ske på bekostning af kærlige krav og tydelighed,* samt råd om, at lære børn at have *blik for og tage ansvar for andre mennesker og de fællesskaber, som vi indgår i,* samt et råd om at *have fokus på selvregulering, vedholdenhed, tro på egne evner og ansvarsfølelse i opdragelsen.* Vi tror selvfølgelig ikke, at en mistrivselskrise blandt børn, unge og skoleelever er ensidig eller enkel at løse, men vi vil hilse det velkomment, og mener det er yderst relevant, at der ikke kun er fokus på problemet som en skoleopgave, men i mindst lige så høj grad som en foræl­dreopgave/en opdragelses-tilgang

Trivselskommissionen betoner vigtigheden af begrebet dannelse, de anbefa­ler en opprioritering af pædagogisk tænkning som en modvægt til psykologi­sering. De foreslår en øget opmærksomhed på udvikling af karakterdannelse, som jo går forud for kompetencer og trivsel (som har været i fokus i al pæda­gogisk arbejde de seneste år), og **kommissionen foreslår at karakterdan­nelsen skal skrives ind i folkeskolens formål**. Kommissionen taler om selv­regulering, vedholdenhed, tro på egne evner og ansvarsfølelse, som er karak­teregenskaber der giver mulighed for, at man kan føle sig som “herre i eget hus” samt tage medansvar i fællesskaber, og som underbygger evnen til at dygtiggøre sig og stå noget af det svære i livet igennem

**Elevfravær**

Både på landsplan og i Haderslev kommune har der, med god grund, været meget fokus på et stigende og bekymrende elevfravær. I kommunen har man valgt at ned­lægge/ omlægge 6 familiekoordinatorer og 6 praksisvejleder stillinger, som laves om til bl.a. stillinger i et fraværsteam.

Det er relevant at sætte ind med ressourcer i forhold til at arbejde med det stigende og bekymrende elevfravær, men intentionen med praksisvejlederne har været at styrke almenområdet, og vi er derfor også bekymrede for, at den indsats og opgave nu forsvinder/ bliver lagt på en i forvejen overbebyrdet lærerstab på skolerne. Hvor­dan vil man fremover styrke almenområdet?

Én vej til understøttelsen af almenområdet, vil helt klar være mange flere to-lærer ti­mer i folkeskolen, med mulighed for eksempelvis reel co-teaching.

**TR´ere, kredsstyrelsesmedlemmerne og fraktion 4**

Til slut vil jeg gerne takke vores tillidsvalgte. Tillidsrepræsentanter og arbejdsmiljørepræsentanter udgør foreningens fundament - uden jeres dedikerede indsats ville vi ikke kunne skabe de resultater for vores medlemmer, som vi gør i dag. Jeg ved godt, at I sommetider ser udmattede ud, når foreningen beder jer om at tage endnu en opgave på jer, hvilket er helt forståeligt med de mange ansvarsområder, I allerede håndterer. Derfor vil jeg opfordre jer alle til at støtte jeres TR og AMR. Dette kan gøres på forskellige måder, f.eks. ved at vise jeres opbakning gennem aktiv og konstruktiv deltagelse i faglig klubs møder.

Tak til kredsstyrelsesmedlemmerne for vedvarende at udvise tålmodighed, gå-på-mod og søge indflydelse. Det har været et år med mange omvæltninger blandt A-siden af vores samarbejdspartnere, skoleledere, skolechef og direktør. Det har til tider trukket tænder ud!

Tak til Fraktion 4 for jeres kontinuerlige indsats for at holde seniorerne beskæftiget.

Slutteligt – tak for fremmødet til generalforsamlingen.

Med disse ord overlader jeg beretningen til generalforsamlingen.